b'\n_START_ARTICLE_\nMatej Blenku\xc5\xa1\n_START_SECTION_\n\xc5\xbdivljenje in delo\n_START_PARAGRAPH_\nDiplomiral in doktoriral je na Fakulteti za arhitekturo, Univerza v Ljubljani, magistriral pa na Helsin\xc5\xa1ki tehni\xc5\xa1ki univerzi, danes Aaalto University. Za svojo magistrsko nalogo je prejel nagrado za najbolj\xc5\xa1e \xc5\xa1tudijsko delo leta 1999. Sodeloval je na \xc5\xa1tevilnih nacionalnih arhitekturnih nate\xc4\x8dajih, odprtih in vabljenih, za kar je skupaj s soavtorji prejel ve\xc4\x8d nagrad in priznanj. Ima ve\xc4\x8d kot 15-letne izku\xc5\xa1nje iz projektiranja._NEWLINE_Danes je izredni profesor na Fakulteti za arhitekturo, kjer pou\xc4\x8duje predmete Konstrukcije 2 in Projektiranje 1 - 5. Od leta 2015 je bil prodekan za \xc5\xa1tudijske in finan\xc4\x8dne zadeve in \xc4\x8dlan komisije za doktorski \xc5\xa1tudij, v jeseni 2017 je bil izvoljen za dekana omenjene fakultete. Obenem vodi sedem\xc4\x8dlanski arhitekturni studio Abiro v Ljubljani. Je \xc4\x8dlan Dru\xc5\xa1tva arhitektov Ljubljane in Zbornice za arhitekturo in prostore Slovenije._NEWLINE_Prejel je Ple\xc4\x8dnikovo nagrado (2016) in Fabianijevo nagrado za urbanisti\xc4\x8dne dose\xc5\xbeke (2017) za Nordijski center Planica, Ple\xc4\x8dnikovo priznanje za Mestno knji\xc5\xbenico Grosuplje (2007), \xc5\xa0tudentsko Ple\xc4\x8dnikovo nagrado (1996) in \xc5\xbdupan\xc4\x8di\xc4\x8devo nagrado mesta Ljubljane za ve\xc4\x8dnamensko stavbo \xc5\xa0martinka (2002). Za obse\xc5\xbeen arhitekturni opus je skupaj s prof. Milo\xc5\xa1em Florijan\xc4\x8di\xc4\x8dem leta 2015 prejel najvi\xc5\xa1jo stanovsko nagrado Platinasti svin\xc4\x8dnik. Z drugimi deli je bil ve\xc4\x8dkrat v nacionalni selekciji za evropsko nagrado Mies van der Rohe. Njegova dela so objavljena v \xc5\xa1tevilnih doma\xc4\x8dih in mednarodnih publikacijah._NEWLINE_Predaval je na zagreb\xc5\xa1kih Dnevih Orisa, Piranskih dnevih arhitekture in na ve\xc4\x8d fakultetah in simpozijih v Gradcu, Zagrebu, Splitu in Frankfurtu. Dela Abiroja so bila leta 2002 in 2008 razstavljena na samostojnih razstavah v Cankarjevem domu v Ljubljani, leta 2015 pa strnjena v monografijo, ki je iz\xc5\xa1la pri zalo\xc5\xbebi Muzeja za arhitekturo in oblikovanje Slovenije._NEWLINE_Sestra Mateja Blenku\xc5\xa1a je gledali\xc5\xa1ka igralka in ustanoviteljica prve zasebne dramske \xc5\xa1ole, tudi podjetnica, Barica Blenku\xc5\xa1.'